hotchpotch/miracl-hf-unified huggingface dataset:
Bianchi Bisiklet
Bianchi Bisiklet on turkkilainen yritys, joka valmistaa polkupyöriä.
Bianchi Bisikletin pääjohtaja on Ovadya Sarda. Yritys valmistaa polkupyöriä Manisassa, joka sijaitsee 40 kilometrin etäisyydellä Izmiristä. Vuonna 2000 avatun tehtaan vuosituotanto on noin 350 000 polkupyörää. Tehtaalla työskentelee 340 työntekijää.
Suurin osa polkupyöristä menee vientiin. Tehdas voi viedä polkupyöriä Euroopan Unionin alueelle tullivapaasti, koska pyörissä on paljon eurooppalaisia osia.
Bianchi Bisiklet ei ole tekemisissä kansainvälisesti tunnetun polkupyörämerkin Bianchin kanssa. Yrityksen nimi on perua yrityskaupoista vuodelta 1997, jolloin Sarda Group osti Turkin tehtaan Bianchi-polkupyöriä valmistaneelta italialaiselta Piaggiolta. Bianchi Bisiklet valmistaa kotimaansa Turkin markkinoille Bianchi-merkkisiä polkupyöriä.
Vuonna 2005 Bianchi Bisiklet osti tunnetun italialaisen polkupyörämerkin Atalan tuotemerkin, jälleenmyyjäverkoston ja varaston.
Bianchi Bisikletin valmistamia polkupyöriä myydään ainakin Suomessa ja Isossa-Britanniassa Sarda-tuotemerkillä. Yrityksen sivusto
Sarda
Sarda ("Sarda sarda") on keskikokoinen, tonnikaloja muistuttava makrillien heimon kala, joka elää Atlantin valtameren rannikkovesissä. Sarda on voimakasrakenteinen parvissa liikkuva petokala, joka syö muuta kalaa ja mustekaloja. Se on ammattimaisen ja urheilukalastuksen kohde.
Sarda kasvaa noin 75-senttiseksi ja 5–6-kiloiseksi, ennätyskalat jopa 90 sentin ja 11 kilon mittaan.
Sarda on tukevarakenteinen kala, joka muistuttaa paljon pientä tonnikalaa tai boniittia. Koko iho on pienten suomujen peittämä. Pyrstön tyvi on huomattavan kapea, ja kaksi selkäevää ovat lähes kiinni toisissaan. Sardalle tyypillisesti sen etummainen selkäevä on kuitenkin kolmiomainen, evän yläreuna on suora eikä kovera. Selkäpuolella on tummia vinoja raitoja; raidat ovat jyrkemmässä kulmassa kuin muilla "Sarda"-suvun lajeilla. 
Sarda on Atlantin valtameren lämpimien ja lauhkeitten rannikkovesien kala, joka esiintyy 80–200 metrin syvyydessä mutta voi myös nousta estuaareihin. Atlantin itärannikolla sen levinneisyys ulottuu Etelä-Norjasta Etelä-Afrikkaan, ja sitä tavataan myös Välimeressä ja Mustassameressä. Amerikassa sardaa tavataan Nova Scotiasta etelään Argentiinan pohjoisosaan saakka, muttei juuri Karibianmerellä.
Sarda on tavattu harhailijana Itämerestä, kerran myös Suomen vesillä.
Sardaa pyydetään muun muassa avorysällä ja etenkin Mustanmeren alueella, ja sitä saadaan sivusaaliina uistellessa. Maailman vuosisaaliit ovat olleet 20 000 ja 40 000 tonnin välillä. Tärkein pyyntimaa on Turkki. Sarda on öljyisempi kuin varsinaiset tonnikalat eikä ehkä yhtä arvostettu ruokana. Sitä myydään mm. purkkisäilykkeenä.
Hampuri-Altonan rautatieasema
Hampuri-Altonan rautatieasema on rautatieasema Saksassa Hampurin Altonan kaupunginosassa. Se on lähtöasema monelle etelään päin kulkevalle kaukojunalle. Ensimmäinen asema paikalla avattiin Tanskan hallitessa Schleswigiä ja Altonaa vuonna 1844, kun Altona–Kiel-radan ensimmäinen osuus Elmshorniin otettiin käyttöön. Asema on remontoitu useaan otteeseen, viimeksi vuonna 2005.
Kaukoliikenteen raiteille Altonan asema on pääteasema, ja useimmat etelään kulkevat ICE-junat lähtevät sieltä. S-Bahnin asema on läpiajettava, ja se sijaitsee maanpinnan alapuolella. Asemalta on myös autojunayhteyksiä Etelä-Saksaan, Itävaltaan ja Italiaan.
Kaukoliikenne aiotaan siirtää vuonna 2023 pois Altonan rautatieasemalta uudelle Diebsteichiin, pari kilometriä nykyasemalta pohjoiseen sijaitsevalle asemalle. Tällöin Altonan rautatieasemalla kulkisi vain S-Bahn.
Bob Feller
Robert William Andrew "Bob" Feller (3. marraskuuta 1918 – 15. joulukuuta 2010) oli yhdysvaltalainen baseballpelaaja. Hän loi poikkeuksellisen pitkän Major League Baseball -uran: ensimmäisen ottelunsa hän pelasi 19. heinäkuuta 1936 ja viimeisensä 30. syyskuuta 1956.
Fellerin ainoa joukkue oli Cleveland Indians. Hän oli syöttäjä. Hän liittyi vuonna 1941 Yhdysvaltain laivastoon, mutta palasi baseballkentälle toisen maailmansodan päätyttyä.
Feller oli kahdeksankertainen All Star -pelaaja, ja hänet kelpuutettiin Baseball Hall of Fameen vuonna 1962.
Kalevan kisat 1937
Kalevan kisat järjestettiin Viipurin keskusurheilukentällä 6.–8. elokuuta 1937. Kalevan maljan voitti Helsingin Poliisi-Voimailijat. Kilpailupaikkana oli Viipurin uusi keskuskenttä, joka oli silloin Suomen nykyaikaisin. Kentän etusuora oli yhdeksänratainen. Kisojen kokonaiskatsojamäärä oli yli 30 000, joka ylitettiin vasta 1970-luvulla. Ohjelmassa oli ensimmäistä kertaa 200 metrin aitajuoksu ja 30 kilometrin kävely. Myös maratonjuoksussa kilpailtiin ensimmäisen kerran virallisesti suomenmestaruudesta. 3 000 metrin estejuoksun Suomen mestaruudesta oli aikaisemmin kilpailtu viestikisoissa eri yhteydessä, nyt se oli ensimmäistä kertaa ohjelmassa Kalevan kisoissa. Kymmenottelu järjestettiin Helsingissä 11.–12. heinäkuuta.
Georgia State Capitol
Georgia State Capitol on hallintorakennus Atlantassa, Yhdysvaltain Georgiassa. Rakennuksessa toimii Georgian hallitus ja parlamentti. Se on ollut listattuna Yhdysvaltain historiallisten kohteiden kansallisrekisterissä () vuodesta 1971 lähtien. Rakennus valmistui vuonna 1889 arkkitehtitoimisto Edbrooke & Burnhamin suunnittelemana. Se edustaa arkkitehtoniselta tyylisuunnaltaan uusrenessanssia sekä uusklassismia.
Bartınin maakunta
Bartınin maakunta on pieni maakunta Turkissa Mustanmeren rannalla. Maakunnan pääkaupunki on Bartın. Vuoden 2015 lopussa arvioitu väkiluku oli 190 708.
Bartınin maakunta on jaettu neljään piirikuntaan.
Mickey Vernon
James Barton ”Mickey” Vernon () oli yhdysvaltalainen baseballpelaaja, hänen pelipaikkansa ulkokentällä oli ykköspesä. Hän syntyi Marcus Hookissa, Pennsylvaniassa ja opiskeli Villanova Universityssa.
Vernon pelasi Major League Baseballissa pitkän uran: hän pelasi ensimmäisen ottelunsa 8. heinäkuuta 1939 ja viimeisensä 27. syyskuuta 1960. Uran katkaisi ainoastaan kahden vuoden asepalvelus Yhdysvaltain laivastossa toisen maailmansodan aikana.
Vernon oli 1940–1950-luvuilla seitsenkertainen All Star -pelaaja, ja hän ylsi "Most Valuable Playerin" valintaäänestyksessä parhaimmillaan kolmannelle sijalle. Hän toimi vuosina 1961–1963 Washington Senatorsin joukkueenjohtajana.
Suurimman osan aktiivisesta peliurastaan Mickey Vernon vietti Washington Senatorsissa, jonka pelaajana hän oli vuosina 1939–1943, 1946–1948 ja 1950–1955. Hänen muut joukkueensa olivat:
Blue Ridge Mountains
Blue Ridge Mountains on vuorijono itäisessä Yhdysvalloissa. Se on osa Appalakkeja ja sijaitsee Georgian, Pohjois-Carolinan, Tennesseen, Virginian, Marylandin ja Pennsylvanian osavaltioiden alueella. Vuorijonon korkein huippu on Pohjois-Carolinan Mount Mitchell, joka yltää 2 037 metrin korkeuteen.
John Gardner (säveltäjä)
John Gardner CBE (s. 2. maaliskuuta 1917 Manchester – 12. joulukuuta 2011 Hampshire) oli brittiläinen säveltäjä. Hän syntyi Manchesterissa ja sävelsi muun muassa oopperaa, sinfonioita sekä konserttoja. Hänet tunnetaan laajalti myös joululaulusta "Tomorrow Shall Be My Dancing Day".
Gardnerista tehtiin Brittiläisen imperiumin ritarikunnan komentaja vuonna 1976. Hän jatkoi säveltämistyötään pitkälle vanhuuteensa, ja vuonna 2007 sai kantaesityksensä hänen vuonna 2005 Graham Salvagelle säveltämänsä fagottikonsertto.
Kööpenhaminan päärautatieasema
Kööpenhaminan päärautatieasema () on Tanskan suurin rautatieasema. Se sijaitsee Kööpenhaminan ydinkeskustassa Tivolin sisäänkäynnin vieressä.
Asemalta on lähi- ja kaukojunayhteyksiä eri puolille Tanskaa sekä kansainvälisiä yhteyksiä Ruotsiin ja Saksaan. Aseman kautta kulkee myös lähes kaikki S-tog -linjat. Asemahallissa on useita pikkukauppoja sekä pikaruokapaikkoja.
Kööpenhaminan ensimmäinen rautatieasema avattiin vuonna 1847. Se palveli Roskildeen vievää rataa ja oli rakennettu puusta. Tämän korvannut asema avattiin vuonna 1864.
Toinenkin asema osoittautui liian pieneksi, varsinkin, koska vain yksi raide kulki sieltä kaupungin ulkopuolelle. Uusi ja nykyinen asema, tunneli Østerportin rautatieasemalle sekä uudet raiteet kaupungista etelään valmistuivat joulukuussa 1911.
Asema kunnostettiin vuonna 1980. Laitureille vievät liukuportaat ja hissit rakennettiin sekä aseman sisätilat uusittiin täysin. Viimeisin remontti alkoi 2004 ja se päättyy 2008. Aseman katto korjattiin ja laiturit 3–6 parannettiin kansainvälisiin standardeihin. Myös aseman muita osia on remontoitu.
Asemalta ei ole yhteyttä Kööpenhaminan metroon, mutta tilanne muuttuu uuden kehälinjan valmistuessa noin vuonna 2017.
Siliana (kuvernoraatti)
Siliana () on yksi Tunisian 24 kuvernoraatista. Se sijaitsee sisämaassa Pohjois-Tunisiassa ja sen pääkaupunki on Siliana. Kuvernoraatissa on 223 087 asukasta (vuonna 2014) ja sen pinta-ala on 4 631 neliökilometriä.
Araripentanssija
Araripentanssija ("Antilophia bokermanni") on äärimmäisen uhanalainen varpuslintu, joka on endeeminen laji Araripen ylängöllä koillisessa Brasiliassa. Lajista on kovin vähän tietoa, mutta kannan arvioidaan olevan alle 250 yksilöä.
Araripentanssija on vajaat 15 cm pitkä. Koiraslinnun päälaki ja niska ovat kirkkaanpunaiset, siivet mustat ja muu höyhenpeite vaaleanharmaa. Naaras on oliivinvihreä, vatsapuolelta vaaleampi.
S/2003 J 10
S/2003 J 10 on Jupiteria retrogradiseen suuntaan kiertävä, epäsäännöllinen, Carme-ryhmän kuu. Sen löysi ryhmä Havaijin yliopiston astronomeja vuonna 2003. S/2003 J 10 on läpimitaltaan noin kaksi kilometriä ja se kiertää Jupiteria noin 23 miljoonan kilometrin etäisyydellä kiertoajan ollessa noin 716 päivää. Radan inklinaatio on 165° ja eksentrisyys 0,4284.
He-Man (vuoden 1983 animaatiosarja)
He-Man () on Filmationin tuottama yhdysvaltalainen animaatiosarja, joka perustuu Mattelin lelusarjaan Masters of the Universe. Sarjasta tuotettiin 130 jaksoa kahden tuotantokauden verran, jotka esitettiin Yhdysvalloissa vuosien 1983–1985 välisenä aikana. Suosion myötä tuotettiin spin-off animaatio , jossa seurattiin He-Manin siskon seikkailuja.
Sarjasta tuli erittäin suosittu animaatiosarja 1980-luvulla. He-Man tunnettiin myös sensuurirajojen rikkomisesta, muun muassa lasten animaatioissa sai ensimmäistä kertaa olla mukana lihaksikkaita hahmoja, jotka saivat lyödä muita hahmoja. He-Man ei kuitenkaan saanut käyttää miekkaansa usein ja hän tyytyi enimmäkseen heittämään vihollisensa maahan heidän lyömisensä sijaan. He-man käytti miekkaansa enemmän puolustukseen eikä koskaan hyökätäkseen ja pyrki muutenkin käyttämään fyysisiä voimiaan mahdollisimman vähän toisen vahingoittamiseen.
Sarja sijoittuu kuvitteelliselle taikuuden, myytin ja fantasian planeetalle nimeltä Eternia. Päähahmona on Eternian hallitsijan kuningas Randorin ja kuningatar Marlenan nuori poika prinssi Adam. Hän ei vaikuta miltään taistelijalta, mutta kukaan ei tiedä hänen pitävän hallussaan taikamiekkaa ja taikasanojen sanomisen jälkeen prinssi Adam muuntautuu universumin voimakkaimmaksi mieheksi He-Maniksi. He-Man on rohkea ja lihaksikas vaaleahiuksinen sankari, joka yhdessä Teelan, Aseenkantajan/Asemiehen ja Orkon kanssa taistelee pahaa Skeletoria vastaan, joka yrittää valloittaa Eternian ja erityisesti Harmaakallolinnan.
Jokaisen jakson lopussa joku sarjan sankareista kertoo tarinaan liittyneen tosielämää koskettavan opetuksen.
Wizard Magazine listasi vuonna 2001 He-Manin sijalle 52 laatimassaan kautta aikain sadan parhaan animaatiosarjan listalla. Se listattiin tammikuussa 2009 IGN-sivuston laatiman sadan parhaan animaatiosarjan listalle sijalle 58. Kaksi kuukautta myöhemmin Gunaxin listasi sarjan sijalle kolme laatimassaan 1980-luvun kymmenen parhaan animaatiosarjan listalle.
S/2003 J 15
S/2003 J 15 on Jupiteria retrogradiseen suuntaan kiertävä, epäsäännöllinen, Carme-ryhmän kuu. Sen löysi ryhmä Havaijin yliopiston astronomeja vuonna 2003.
S/2003 J 15 on läpimitaltaan noin kaksi kilometriä ja se kiertää Jupiteria noin 22 721 000 kilometrin etäisyydellä kiertoajan ollessa 699,676 päivää. Radan inklinaatio on 142° ja eksentrisyys 0,0932.
Simon Dach
Simon Dach (s. 29. heinäkuuta 1605 Memel – k. 15. huhtikuuta 1659 Königsberg) oli saksalainen barokkiajan runoilija.
Dach syntyi preussilaisessa Memelin kaupungissa (nyk. Klaipeda Liettuassa). Hän sai klassisen koulutuksen Königsbergin katedraalikoulussa sekä myöhemmin Wittenbergin latinakoulussa ja Magdeburgin kymnaasissa. Magdeburgista Dachin joutui lähteä ruttoa pakoon Danzigin kautta takaisin Königsbergiin. Hän aloitti opinnot Königsbergin Albertus-yliopistossa vuonna 1626. Yliopistossa Dach opiskeli teologiaa ja filosofiaa. Yliopisto-opintojensa jälkeen hän aloitti vuonna 1633 opettajana katedraalikoulussa. Myöhemmin hänestä tuli katedraalikoulun vararehtori.
Kirjallisuuden maailmaan Dachin tutustutti hänen ystävänsä Adrian Brauer. Brandenburgin vaaliruhtinas Yrjö Vilhelm nimitti Dachin runotaiteen professoriksi Königsbergin yliopistoon vuonna 1630. Dach promovoitiin tohtoriksi Königsbergissä vuonna 1640 ja vuonna 1656 hän aloitti kaupungin yliopiston rehtorina. Kolmikymmenvuotisen sodan aikana Dachista tuli Kürbishütte-ryhmän huomattavimpia henkilöitä. Ryhmä julkaisi useita runokirjoja ja lauluja, joista suurin osa oli Dachin tuotoksia.
Vickers VC10
Vickers VC10 on brittiläinen nelimoottorinen, kapearunkoinen pitkän toimintamatkan matkustajalentokone. Koneen on suunnitellut ja rakentanut Vickers-Armstrongs (Aircraft) Ltd, ja se lensi ensilentonsa vuonna 1962. Kone on kapearunkoinen, ja siinä on noin 150 matkustajapaikkaa. Koneen neljä suihkumoottoria on sijoitettu rungon takaosaan, kaksi rungon molemmille puolelle. Kone suunniteltiin operoimaan lämpimässä ilmanalassa korkealla sijaitsevilta lentoasemilta.
Konetyyppiä valmistettiin vain 54 kappaletta, eikä se ollutkaan taloudellisesti kovin menestynyt. Koneen käyttö Yhdistyneen kuningaskunnan kuninkaallisilla ilmavoimilla ilmatankkauskoneena loppui 20. syyskuuta 2013. Pian tämän jälkeen viimeiset lentokelpoiset yksilöt siirtolennettiin niitä ylläpitäviin museoihin.
S/2003 J 19
S/2003 J 19 on Jupiteria retrogradiseen suuntaan kiertävä, epäsäännöllinen, Carme-ryhmän kuu. Sen löysi ryhmä astronomeja vuonna 2003.
S/2003 J 19 on läpimitaltaan noin kaksi kilometriä ja se kiertää Jupiteria noin 22 709 000 kilometrin etäisyydellä kiertoajan ollessa 699,125. Radan inklinaatio on 165° ja eksentrisyys 0,1961.
Praxidike
Praxidike on Jupiteria retrogradiseen suuntaan kiertävä, epäsäännöllinen, Ananke-ryhmän kuu. Sen löysi ryhmä Havaijin yliopiston astronomeja vuonna 2000. Kuu sai silloin väliaikaiseksi nimekseen S/2000 J 7.
Praxidike on halkaisijaltaan noin 7 kilometriä. Se on toiseksi suurin Ananke-ryhmän jäsenistä, jos albedoksi oletetaan 0,04. Kuu on mitä todennäköisimmin c-tyypin asteroidi. Kuu kiertää Jupiterin kerran 625 päivässä etäisyyden planeettaan ollessa noin 20 824 000 kilometriä. Radan inklinaatio on 144° ja eksentrisyys 0,1840.
Kuu sai nykyisen nimensä vuonna 2003 kreikkalaisesta mytologiasta Praksidiken mukaan.
Johann Peter Hebel
Johann Peter Hebel (s. 10. toukokuuta 1760 Basel – k. 22. syyskuuta 1826 Schwetzingen) oli saksalainen runoilija, teologi ja pedagogi. Hebel oli yksi merkittävimmistä alemannisten murteiden runoilijoista. Hänen tunnetuimpiin teoksiinsa lukeutuu alemannitarujen kokoelma "Schatzkästlein des rheinischen Hausfreundes".
Hebel opiskeli teologiaa Erlangenissa vuosina 1778–1780. Opintojensa jälkeen hän toimi hetken kotiopettajana, kunnes aloitti opettajana karlsruhelaisessa kymnaasissa jossa hänet ylennettiin rehtoriksi vuonna 1808. Vuonna 1819 Hebelistä tuli prelaatti luterilaisessa kirkossa ja siten jäsen Badenin parlamentin ensimmäiseen kamariin.
Praksidike
Praksidike () oli kreikkalaisessa mytologiassa oikeudenmukaisen rangaistuksen jumalatar ja koston vaatija; nämä kaksi asiaa liittyivät hyvin läheisesti toisiinsa antiikin Kreikan oikeuskäsityksessä. Tyttäriensä Areten ja Homonoian kanssa heitä kutsuttiin yhdessä nimellä "Praksidikai" (), ja heitä palvottiin Boiotian Haliartoksessa omassa pyhäkössään. Tyttäriensä lisäksi Praksidikellä oli myös poika, Ktesios.
Orfilaisissa hymneissä Persefonelle, Demeterin ja Zeuksen tytärelle ja manalan jumalattarelle, annetaan epiteetti Praksidike.
Helmi Auvinen
Helmi Katariina Auvinen (o.s. Roos, 6. huhtikuuta 1876 Kajaani – 14. syyskuuta 1965 Savonlinna) oli suomalainen runoilija, joka on tullut tunnetuksi erityisesti joululaulujen kirjoittajana. Hän valmistui 1899 kansakoulunopettajaksi. Roosin isä oli maanmittari. Perhe asui Kauppakadun ja Kirkkokadun kulmassa Kajaanin II kirkon (1735–1895) välittömässä läheisyydessä.
Maastohiihdon maailmancup 2005–2006
Maastohiihdon maailmancup 2005–2006 oli historian 25. virallinen maastohiihdon maailmancup -kausi. Se alkoi 22. lokakuuta 2005 Düsseldorfissa ja päättyi 19. maaliskuuta 2006 Sapporossa.
Maastohiihdon maailmancup 2004–2005
Maastohiihdon maailmancup 2004–2005 oli historian 24. virallinen maastohiihdon maailmancup -kausi. Se alkoi Düsseldorfissa 23. lokakuuta 2004 ja päättyi Falunissa 20. maaliskuuta 2005.
Topeliuspriset
Topeliuspriset on suomenruotsalaisille toimittajille vuosittain myönnettävä palkinto, jota on vuodesta 1991 jakaneet kaksi järjestöä, Svenska folkskolans vänner ja Finlands svenska publicistförbund. Sakari Topeliuksen mukaan nimetty palkinto pyrkii nostamaan esiin journalisteja, jotka ovat edistäneet suomenruotsalaista kulttuuria ja ruotsinkielistä journalismia Suomessa. Palkinto jaetaan vuosittain Topeliuksen syntymäpäivänä 14. tammikuuta ja on nykyisin suuruudeltaan 5 000 euroa.
Ennen Topeliuspalkinnon perustamista Finlands svenska publicistförbund jakoi vuodesta 1957 alkaen toimittajapalkintoa.
Slobo Horo
Slobo Horo oli tamperelainen balkanilaiseen musiikkiin erikoistunut yhtye, joka aloitti toimintansa vuonna 1986. Yhtyeen ensimmäinen levy "Mastika" ilmestyi vuonna 1992 ja sai huomiota ympäri maailmaa. Tämän jälkeen ilmestyivät levyt "Esma" (1994) ja "Divane" (2000). Alkuperäisten balkanilaisten rytmien lisäksi yhtyeen laulusolisti Jarkko Niemi lauloi Balkanin eri alueiden alkuperäiskielillä. Yhtye esiintyi kotimaan lisäksi laajasti eurooppalaisilla musiikkifestivaaleilla.
Yhtyeen nimi oli poimittu 1980-luvun suomalaisesta "Mutapainin ystävät" -sketsisarjasta. Nimi aiheutti jonkin verran hämmennystä 1990-luvun alun Keski-Euroopassa, kun sen luultiin viittaavan tuolloin ajankohtaiseen ”Balkanin teurastajaksi” kutsuttuun Slobodan Miloševićiin.
Maastohiihdon maailmancup 2003–2004
Maastohiihdon maailmancup 2003–2004 oli historian 23. virallinen maastohiihdon maailmancup -kausi. Se alkoi Düsseldorfissa 25. lokakuuta 2003 ja päättyi Pragelatossa 14. maaliskuuta 2004.
Bruun
Bruun on kauppiassuku, joka on vaikuttanut ennen kaikkea Haminassa. Suvun kantaisä on Viipurin ja Savonlinnan läänin ratsuväen trumpetinsoittaja Ertman Bruun (s. 1620 Saksassa, Brun), joka tuli Suomeen 30-vuotisen sodan jälkimainingeissa. Kohosi ratsumestarin arvoon ja asui ennen kuolemaansa Jääsken pitäjässä. Osallistui useisiin taisteluihin Viipurin Ratsuväkirykmentin ratsumestarina mm. Liivinmaalla. Hän kuoli ratsumestarina vuonna 1678. Hän osallistui Lundin taistelun (1676) Eskadroonansa kanssa, jossa haavoittui.
Ertman Bruunin poika Johan Bruun oli Karjalan ratsurykmentin luutnantti. Hän kaatui vuonna 1701. Hänen poikansa Erik Bruun (1682–1719) toimi Turun jalkaväkirykmentin pastorina isonvihan aikana. Erik Bruunin kaksi poikaa perustivat suvun menestyneet porvarishaarat ja hänen tyttärestään Elsa Kristinasta tuli viipurilaisen Rosenius-kauppasuvun kantaäiti. Vanhempi poika, Johan Bruun (1714–1756), toimi kauppiaana Viipurissa ja Lappeenrannassa. Hänen vanhin poikansa Carl Bruun (1748–1809) vaikutti Haminassa. Hän sai useita lapsia, ja hänen neljä poikaansa jatkoivat kauppiaina Haminassa, kolmesta tuli Venäjän armeijan upseereita ja viidestä venäläisiä virka- ja tiedemiehiä.
Johan Bruunin kaatumisen jälkeen hänen vaimonsa jäi lukuisine lapsineen suuriin taloudellisiin vaikeuksiin ja hänen pojistaan Hindrich ja Johan muuttivat Juvalle Juvan kirkkoherrojen suojeluun. He saivat Kankaankylän Kaartilan ratsutilan haltuunsa 1705. Tästä Juvan haarasta kehittyi voimakas talonpoikaissuku Juvalle. Juvalla on syntynyt Bruuneja eniten Suomessa.
Carl Bruun oli Theodor Bruunin (1821–1888) isoisä. Todellinen valtioneuvos Theodor Bruun aateloitiin ja hänen sukuhaaransa introdusoitiin Suomen ritarihuoneeseen vuonna 1863 sukuna numero 234 nimellä "Bruun". Hänet korotettiin vapaaherraksi vuonna 1883 ja introdusoitiin vuonna 1884 vapaaherrallisena sukuna numero 56.
Suku on useiden avioliittojen kautta kytköksissä haminalaisiin ja viipurilaisiin sukuihin Clayhills, Naht ja Tesche. Suku on omistanut Summan kartanon Vehkalahdella ja Tavastilan kartanon Kymissä. Vapaaherrallinen sukuhaara sammui syksyllä 2010 Haminassa, kun Summan kartanon omistaja, vapaaherratar Christina Theodora Bruun kuoli.
Maastohiihdon maailmancup 2002–2003
Maastohiihdon maailmancup 2002–2003 oli historian 22. virallinen maastohiihdon maailmancup -kausi. Se alkoi Düsseldorfissa 26. lokakuuta 2002 ja päättyi Falunissa 23. maaliskuuta 2003.
Valletta FC
Valletta Football Club on vuonna 1943 perustettu jalkapalloseura Maltan pääkaupungista Vallettasta. Se pelaa Maltan pääsarjassa Maltan Valioliigassa. Joukkue on voittanut Maltan mestaruuden 16 kertaa ja cupin 11 kertaa.Päävalmentaja (1. heinäkuuta 2014 alkaen) Gilbert Agius
Altainlumikana
Altainlumikana ("Tetraogallus altaicus") on aasialainen kanalintu.
Linnun pituus on 58–65 cm. Naaras painaa keskimäärin 2,54 kg ja koiras 3 kg.
Altainlumikana elää Venäjän Keski-Aasian puoleisessa osassa, Kazakstanissa, Mongoliassa ja Kiinassa. Lajin maailman populaation koko on 50 000–100 000 yksilöä ja lajin kanta on elinvoimainen.
Havumetsät.
Pesä on maassa. Naaras munii 4–8 munaa, joita se hautoo noin 4 viikkoa.
Aikuiset syövät kasvinosia ja siemeniä, poikaset hyönteisiä.
Bruce Reitherman
Bruce Phillip Reitherman (s. 15. syyskuuta 1955) on yhdysvaltalainen elokuvaaja. Hän syntyi Burbankissa, Kaliforniassa, ohjaaja Wolfgang Reithermanin poikana.
Reitherman lainasi muun muassa ääntään Mowglille "Viidakkokirjassa" (1967) ja Risto Reippaalle "Nalle Puhissa" (1977).
Alexandra Araujo
Alexandra Araujo (s. 13. heinäkuuta 1972 Rio de Janeiro, Brasilia) on brasilialaissyntyinen, nykyisin italialainen vesipalloilija. Hän kuului olympiakultaa voittaneeseen Italian joukkueeseen Ateenassa 2004. Hän pelaa keskikenttäpelaajan paikalla.
Araujo on joukkueineen voittanut myös kultaa kaksissa MM-kisoissa (Perth 1998, Fukuoka 2001) ja hopeaa Barcelonasta 2003. Euroopan-mestaruuden hän joukkueineen on voittanut kolme kertaa (1997, 1999, 2003) ja sijoittunut kerran hopealle (2001).
Araujo on 175 cm pitkä ja painaa 70 kg.
Michelle Dessler
Michelle Dessler on kuvitteellinen hahmo yhdysvaltalaisessa televisiosarjassa "24". Häntä esittää Reiko Aylesworth. Michelle on CTU:lle työskentelevä liittovaltion agentti.
Michelle Dessler tulee mukaan sarjaan sen toisella tuotantokaudella. Hän työskentelee CTU:ssa Internet-protokollan valvojana. Hän avustaa Los Angelesiin salakuljetetun ydinpommin etsimisessä ja tekee tiivistä yhteistyötä Tony Almeidan ja Jack Bauerin kanssa. Michelle ja Tony sopivat menevänsä treffeille, jos he selviävät päivästä elossa. Michellen entinen pomo Carrie Turner tulee CTU:hun apuun, mistä Michelle on kärttyinen, koska Carriella oli ollut juttua Michellen Danny-veljen kanssa. Danny saapuu myöhemmin CTU:hun ja käy käsiksi Carrieen, mikä järkyttää Michelleä. Tony lohduttaa häntä ja he suutelevat.
Kolmannella kaudella Michelle ja Tony ovat naimisissa. Michelle kehottaa Tonya ottamaan vastaan saamansa työtarjouksen Langleystä, mutta Tony ei suostu ellei Michellelle ole myös töitä. Myöhemmin Tonya ammutaan ja Michelle ottaa hänen paikkansa CTU:n johdossa. Michelle lähtee jäljittämään tappavaa Cordilla-virusta Chandler Plaza -hotelliin, missä virus lasketaan irti ja hotelli laitetaan karanteeniin. Michelle valmistautuu jättämään Tonylle jäähyväiset, jos ei hän selviä, mutta lopulta käy ilmi, että Michelle on immuuni virukselle. Kun Michelle on matkalla CTU:hun, Stephen Saunders kaappaa hänet. Saunders kiristää Tonya auttamaan häntä, minkä takia Tony tekee maanpetoksen pelastaessaan vaimonsa. Michelle pelastetaan ja Tony joutuu vankilaan.
Michelle nähdään seuraavan kerran neljännen kauden puolessa välissä, kun hän tulee CTU:hun väliaikaiseksi johtajaksi. Hän ja Tony ovat Tonyn päästyä vankilasta eronneet tämän alkoholismin ja luonteenmuutosten takia. Myöhemmin parin tunteet lämpenevät jälleen ja he aikovat molemmat erota töistään aloittaakseen uuden elämän. Kun Tony siepataan, Michelle pelkää hänen puolestaan. Jack onnistuu kuitenkin pelastamaan Tonyn. Michelle ja Tony auttavat Jackia lavastamaan kuolemansa.
Viidennellä kaudella Michelle ja Tony ovat onnellisesti yhdessä ja omistavat oman turvallisuusyhtiön. Kuultuaan David Palmerin salamurhasta Michelle päättää lähteä apuun CTU:hun. Kävellessään autolleen, se räjähtää tappaen Michellen. Tony kaivaa hänen ruumiinsa romun keskeltä ja puhkeaa itkuun.
Tom Melarti
Tom Melarti (s. 10. joulukuuta 1987 Pietarsaari) on suomalainen jalkapalloilija, joka edustaa Kakkosessa pelaavaa Gamlakarleby Bollklubbia. Hänen pelipaikkansa on hyökkääjä.
FF Jaron kasvatteihin kuuluva Melarti on pelannut Veikkausliigaa kasvattajaseuransa paidassa kuuden ottelun verran. Ensiesiintymisensä liigakentillä hän teki 17-vuotiaana tultuaan vaihdosta mukaan peliin 2. lokakuuta 2005 0–0 päättyneessä kotiottelussa FC Lahtea vastaan. Loput viisi ottelua hän pelasi kaudella 2007.
Melarti siirtyi Porin Palloilijoihin 2008. Hän allekirjoitti porilaisseuran kanssa yksivuotisen sopimuksen optiolla seuraavasta kaudesta.
Tom Melartin siirto Kokkolan Pallo-Veikkoihin julkistettiin 9. helmikuuta 2010.
Madara (yhtye)
Madara on japanilainen rock-yhtye, joka toimi vuosina 2002–2007.
Luettelo Billboard Hot 100 -listan ykkösistä vuonna 2008
Tämä on luettelo Billboard Hot 100 -listan kärkipaikkaa hallussaan vuonna 2008 pitäneistä artisteista ja singleistä.
Katarzyna Baranowska
Katarzyna Baranowska (s. 13. syyskuuta 1987) on puolalainen uimari, joka on erikoistunut sekauintiin.
Baranowska voitti lyhyen radan EM-kilpailuista 2005 kultaa sekä 200 että 400 metrin sekauinnissa. Seuraava vuosi oli tähän asti Baranowskan uran menestyksekkäin: Hän puolusti menestyksekkäästi 200 metrin sekauinnin lyhyen radan euroopan-mestaruutta mutta jäi niukasti kullasta 400 metrillä. Samana vuonna hän voitti myös pitkän radan EM-kilpailuista hopeaa 200 ja pronssia 400 metriltä. Hän ei onnistunut puolustamaan 200 metrin lyhyen radan mestaruuttaan Debrecenissä 2007, vaan jäi hopealle ranskalaisen Camille Muffatin voittaessa mestaruuden.
Saint-Clair-sur-Epte
Saint-Clair-sur-Epte on kunta Ranskan Val-d'Oisen departementissa. Kunta on osa Pariisin metropolialuetta. Kunnassa on arviolta 978 asukasta (vuonna 2013) ja sen pinta-ala on 12,18 neliökilometriä.
Eptejoki virtaa kunnan läpi.
Nimi "Saint Clair" juontuu samannimisestä englantilaisesta munkista, joka syntyi vuonna 845 Rochesterissa ja kuoli vuonna 884 silloisessa Vulcassumissa, joka nimitettiin Saint-Clair-Sur-Epteksi.
Kuningas Kaarle Yksinkertainen päätti 911 Saint-Clair-sur-Eptessa viikinkien hävitysretket solmimalla viikinkipäällikkö Rollon kanssa sopimuksen, joka antoi normanneille osan myöhempää Normandiaa.
Larry Donald
Larry Ali Donald (s. 6. tammikuuta 1967) on uransa lopettanut raskaansarjan nyrkkeilijä. Hän saavutti MM-pronssia amatöörien MM-kisoissa 1991 Sydneyssä ja otteli Yhdysvaltain joukkueessa vuoden 1992 olympialaisissa Barcelonassa.
Larry "The Legend" Donald siirtyi ammattilaiseksi 3. tammikuuta 1993. Ensimmäisessä ottelussaan hän voitti teknisellä tyrmäyksellä Craig Brinsonin. Vuonna 1994 hän voitti siihen asti voittamattoman Jeremy Williamsin sekä Bert Cooperin. Ensimmäisen tappionsa hän kärsi joulukuussa 1994 Riddick Bowelle. Vuonna 1997 Donald onnistui voittamaan entisen maailmanmestarin Tim Witherspoonin, mutta monta vuotta matalaa profiilia nyrkkeilyssä pitänyt promoottori Don King moitti hänen ottelutyyliään.
Heinäkuussa 2001 Donald kärsi uransa toisen tappion hävitessään Kirk Johnsonille. Saman vuoden marraskuussa hän matkusti Saksaan ottelemaan Vitali Klytškoa vastaan. Donald hävisi nuoremmalleen tyrmäyksellä 10. erässä.
Marraskuussa 2004 Donald säväytti nyrkkeilymaailmaa voittamalla entisen maailmanmestarin Evander Holyfieldin pistein 12-eräisessä kamppailussa. Lokakuussa 2005 hän hävisi "Venäjän jätti" Nikolai Valujeville ottelussa, jossa panoksena oli pääsy ottelemaan maailmanmestaruudesta John Ruizia vastaan. Tämän jälkeen Donald piti yli 1,5 vuoden ottelutauon. Hän palasi kehään 30. kesäkuuta 2007 ottelemaan venäläisen Aleksandr Povetkinin kanssa. Donald hävisi ottelun pistetuomiolla. Ottelun jälkeen Donald lopetti uransa.
Ammattilaisurallaan Larry Donald otteli 50 kertaa. Otteluista hän voitti 42 kertaa, kärsi viisi tappioa ja ratkaisemattomaan hän on päätyi kolme kertaa.
Jackass: The Movie
Jackass: The Movie on 25. lokakuuta 2002 ensi-ltansa saanut komediaelokuva. Elokuva perustuu samannimiseen televisiosarjaan, "Jackassiin" ja elokuvassa on mukana kaikki ryhmän alkuperäiset jäsenet. Myös muita televisiosarjassa esiintyneitä henkilöitä nähdään elokuvassa. Tähän kastiin kuuluvat Rake Yohn, Manny Puig, Phil Margera ja April Margera.
Elokuvassa ei ole keskeistä juonta, vaan se koostuu yksittäisistä stunteista ja piloista. Kuitenkin yksi ns. juoni on saada Bam Margeran äiti sanomaan "vittu" ennen elokuvan loppua.
Jackass-elokuva päättyi fiktiiviseen "Son of Jackass" -traileriin, mutta alun perin lopetus piti olla Rube Goldberg-laite, jossa Preston Lacy heilauttaa itsensä päin ulkohuussia, jossa Ehren McGhehey on sisällä. Ehren tippui alas WC-paperille ja laukaisi nyrkkeilyhanskan, joka löi Ryan Dunnia ja tipauttaa tämän tervaan ja höyheniin. Keilapallo tippuu alas ja Steve-O putoaa mädäntyvään liha-veteen, jossa on miljoonittain bakteereita. Steve-O nousee ylös ja oksensi ämpäriin. Jalka potkaisee Wee-Manin alas fortunaseinää. Alhaalla raketti laukeaa ja lähettää Dave Englandin ramppia pitkin alas keilapallojen kanssa pukeutuneena penikseksi. Dave laskeutuu patjalle, joka työntää Bam Margeran kolmelle trampoliinille ja Bam osuu vihreään lautaan, joka lähettää Chris Pontiuksen ramppia pitkin alas mutaan alligaattorien keskelle. Pontius hyppäsi verkkoon, joka pudotti pianon ja Johnny Knoxville lensi järveen ja Trip Taylor veti liipaisimesta, jossa lukee "The End".
Merguez
Merguez (, joka juontaa juurensa "mirqāz"-sanasta eli "makkara", vanh.suom."markiisimakkara"), on punertava, voimakkaasti maustettu pohjoisafrikkalainen makkara, joka on levinnyt Ranskan kautta myös Eurooppaan. Merguez on valmistettu jauhetusta lampaan-, vuohen- tai naudanlihasta tai niiden sekoituksesta. Makkaramassaan lisätään myös jokaisella alueella omia mausteita, esimerkiksi sumakkia, paprikajauhetta, cayennepippuria tai harissaa. Perinteisesti merguez-makkaraa käytetään tuoreena, ja sitä syödään grillattuna tai kuskusin kera. Tunisiassa merguezia kuivataan auringossa, minkä jälkeen sitä käytetään tajine-ruokien maustamiseen.
Whitey Ford
Edward Charles ”Whitey” Ford (s. 21. lokakuuta 1928) on yhdysvaltalainen baseballpelaaja (syöttäjä).
Ford pelasi ensimmäisen Major League Baseball -ottelunsa 1. heinäkuuta 1950 ja viimeisensä 21. toukokuuta 1967. Ainoana joukkueena oli New York Yankees.
Ford voitti vuoden 1961 Cy Young Awardin. Hän lopetti uransa vuonna 1967 ja sai paikan Baseball Hall of Famesta 1974.
Bob Turley
Robert Lee ”Bob” Turley (19. syyskuuta 1930 – 30. maaliskuuta 2013) oli yhdysvaltalainen baseballpelaaja (syöttäjä).
Turley pelasi ensimmäisen Major League Baseball -ottelunsa 29. syyskuuta 1951 ja viimeisensä 21. syyskuuta 1963. Hän oli All Star -pelaajana vuosina 1954–1955 sekä 1958 ja voitti vuonna 1958 Cy Young Awardin.
Turleyn joukkueet olivat:
Laakson sairaala
Laakson sairaala on Helsingin kaupungin terveyskeskussairaala, joka sijaitsee Laakson kaupunginosassa. Sairaalan osoite on Lääkärinkatu 8.
Laakson sairaalassa toimii 13 vuodeosaston lisäksi muun muassa kotisairaala sekä sisätautien ja neurologian poliklinikat. Sairaalan tiloissa on röntgenosasto joka kuuluu HUS:n alaisuuteen. Sairaala-alueella sijaitsee myös Laakson terveysasema.
Laakson sairaala rakennettiin 1920-luvulla alun perin tuberkuloosin hoitoa varten. Toiminta silloisessa Helsingin Tuberkuloosisairaalassa alkoi vuonna 1929. Sairaalarakennukset on suunnitellut arkkitehti Eino Forsman, ja ne ovat korjauksista huolimatta säilyneet pääosin alkuperäisessä ulkomuodossaan. Päärakennus on otettu käyttöön vuonna 1930, ja muut rakennukset vuoteen 1938 mennessä.
Sairaala-alueella rakennettiin 1970- ja 1980-luvulla lisärakennuksia, asuntoja ja päiväkoti. Esimerkiksi Laakson terveysasema toimi vuonna 2018 tämän aikakauden rakennuksessa (rak. 4), joita on suunniteltu purettavan, että alueelle kaavaillulle uudelle, noin 900-paikkaidelle psykiatriselle suursairaalalle saadaan tilaa.
Herse (kuu)
Herse on Jupiteria retrogradiseen suuntaan kiertävä, epäsäännöllinen, Carme-ryhmän kuu. Sen löysi ryhmä astronomeja vuonna 2003.
Herse on halkaisijaltaan noin kaksi kilometriä ja se kiertää Jupiteria noin 22 134 000 kilometrin etäisyydellä kiertoajan ollessa 672,752 päivää. Radan inklinaatio on 162° ja eksentrisyys 0,2379.
Kuu on sisin Carme-ryhmän jäsenistä.
Johann Jakob Kaup
Johann Jakob Kaup (10. huhtikuuta 1803 Darmstadt – 4. heinäkuuta 1873 Darmstadt) oli saksalainen luonnontieteilijä ja paleontologi.
Kaup opiskeli Göttingenin ja Heidelbergin yliopistoissa, minkä jälkeen hän vietti kaksi vuotta Leidenin yliopistossa tutkien erityisesti sammakkoeläimiä ja kaloja. Göttingenissä hänen opettajanaan toimi Georg August Goldfuss. 1825 hän sai assistentin viran Darmstadtin museossa ja yleni tarkastajaksi 1837. Vuonna 1834 hän avioitui Elise Hauserin kanssa ja heille syntyi neljä tytärtä ja yksi poika.
Vuonna 1829 hän julkaisi teoksensa "Skizze zur Entwickelungsgeschichte der europäischen Thierwelt", jossa hän esitti teoriansa eläinten kehityksestä korkeampiin muotoihin, ensin sammakkoeläimistä lintujen kautta petoeläimiin. Sittemmin hän kuitenkin hylkäsi teoriansa nuoruuden varomattomuutena.
Kaup tutki myös lintuja ja nimesi muun muassa punapyiden suvun "Alectoris" 1829. Hänen kunniakseen on nimetty liskohaukka ("Kaupifalco monogrammicus") ja vyöröyhelömonarkki ("Arses kaupi").
Tapio Kuula
Tapio Teuvo Kuula (19. toukokuuta 1957 Virrat – 7. marraskuuta 2017 Espoo) oli suomalainen yritysjohtaja. Hän toimi vuoteen 2015 asti Fortumin toimitusjohtajana. Hän aloitti tehtävässä 1. toukokuuta 2009. Hän oli aiemmin työskennellyt Seinäjoen kaupungin energialaitoksella, Koillis-Pohjan Sähkössä, Jyllinkosken Sähkössä, Länsivoimassa ja Imatran Voimassa.
Kuula oli valmistunut sähkövoimatekniikan diplomi-insinööriksi Tampereen teknillisestä korkeakoulusta vuonna 1980 ja taloustieteiden maisteriksi Tampereen yliopistosta vuonna 1981. Lappeenrannan teknillinen yliopisto promovoi Kuulan tekniikan kunniatohtoriksi vuonna 2008. Kuula oli myös toiminut Lappeenrannan teknillisen yliopiston hallituksen jäsenenä vuodesta 2009.
Kuulaa pidettiin asioihin perehtyvänä ja asiantuntevana strategina, jonka asema Fortumissa vahvistui, kun ammattijohtaja Mikael Lilius valittiin yhtiön johtoon. Kuulan Fortumin toimitusjohtajan tehtävän alkaessa hänestä oli sanottu, että "hän jos kuka voi onnistua".
Kuula jäi sairauslomalle maaliskuussa 2013, sillä häneltä löydettiin pahanlaatuisen kasvaimen etäpesäkkeitä. Töihin Kuula palasi marraskuun lopulla. Hän jäi sairauslomalle uudestaan joulukuussa 2014, kun syöpä uusiutui. Kuula jäi 1.2.2015 alkaen työkyvyttömyyseläkkeelle sairautensa vuoksi.
Hän kuoli pitkäaikaiseen sairauteen marraskuussa 2017.
Kuula oli naimisissa ja hänellä oli kolme lasta. Hän oli vuonna 2006 suurin Espoon kunnallisverojen maksaja.
Timo Karttinen
Timo Tapani Karttinen (s. 1965) on Fortumin talousjohtaja.
Hänen ansiotulonsa kunnallisverotuksessa 2006 olivat 4,5 miljoonaa euroa ja kunnallisvero noin 790 000 euroa. Hän oli vuonna 2006 kolmanneksi suurin Helsingin kunnallisverojen maksaja Fortumin silloisen toimitusjohtajan Mikael Liliuksen ja Fortumin silloisen talousjohtajan Juha Laaksosen jälkeen.
Karttinen toimii Fortumin toimitusjohtajan sijaisena, kun Tapio Kuula jäi uusiutuneen syövän vuoksi sairauslomalle joulukuussa 2014.
Thyone (kuu)
Thyone on Jupiteria retrogradiseen suuntaan kiertävä, epäsäännöllinen Ananke-ryhmän kuu. Sen löysi ryhmä Havaijin yliopiston tähtitieteilijöitä vuonna 2001. Kuu sai silloin väliaikaiseksi nimekseen S/2001 J 2. Nykyisen nimensä kuu sai kreikkalaisesta mytologiasta, jossa Thyone on toinen Semelen, Dionysoksen äidin, nimityksistä. Thyone on läpimitaltaan noin 4 kilometriä ja se kiertää Jupiteria noin 21,2 miljoonan kilometrin etäisyydellä kiertoajan ollessa 627 päivää. Radan inklinaatio on 149° ja eksentrisyys 0,2377.
Robert Hossein
Robert Hossein (s. 30. joulukuuta 1927) on ranskalainen näyttelijä, elokuvaohjaaja ja käsikirjoittaja. Hän syntyi Pariisissa säveltäjä André Hosseinin poikana.
Hosseinin ohjausten joukossa on "Les misérables" (1982). Esiintymisiä näyttelijänä hän on tehnyt muiden muassa elokuvissa "Rififi" (1955), "Ryöstäjät" (1971) ja "Les uns et les autres" (1981). Näyttelijänä hänen tunnetuimpia elokuvia Suomessa ovat viisi Angelika-elokuvaa vuosilta 1964-68.
"Les misérables" oli niin menestyksekäs, että vuonna 1983 Hossein voitti Moskovan kansainvälisten elokuvajuhlien erikoispalkinnon ja oli ehdolla César-palkinnon saajaksi.
Dick Savitt
Richard ”Dick” Savitt (s. 4. maaliskuuta 1927 Bayonne, New Jersey) on entinen yhdysvaltalainen tennispelaaja.
Savitt pelasi alun alkaen koripalloa. Hän ei saanut tennisvalmennusta, vaan oli lajin suhteen täysin itseoppinut. Hän valmistui Cornellin yliopistosta. Hän voitti vuonna 1951 mestaruuden sekä Wimbledonissa että Australian avoimessa tennisturnauksessa. Molemmilla kerroilla hänen loppuotteluvastustajansa oli australialainen Ken McGregor.
Savitt keskeytti uransa kesken sen kukoistuksen vuonna 1953, mutta jatkoi sitä osa-aikaisesti saman vuosikymmenen lopulla. Hän on juutalainen ja pääsi vuonna 1976 International Tennis Hall of Fameen.
Tanskankuirimo
Tanskankuirimo ("Cochlearia danica") on pienikokoinen ristikukkainen kasvi, jota tavataan Euroopan saaristoissa. Se sinnittelee kapeissa kivenkoloissa ja kestää ajoittaista suolaveden huuhtomista. Tanskankuirimo on yleensä yksivuotinen kasvi. Saaristossa kasvia on syöty C-vitamiinin antajana keripukin ehkäisyyn, vaikka sen maku on vastenmielinen.
Tanskankuirimon punertavat varret kasvavat 5–25 senttimetriä pitkiksi. Lehdet ovat mehevät, tumman vihreät, kukat pienet ja valkoiset. Kukissa on neljä terälehteä ja limenvihreä verhiö.
Tanskankuirimoa tavataan Itämeren ja Pohjanmeren rannoilla sekä Atlantin rannikolla Britteinsaarilta Portugaliin. Suomessa sitä esiintyy rannikolla Porista itärajalle, mutta yleisin se on Saaristomerellä ja Ahvenanmaalla.
Gaston Bindzi
Gaston Olivier Bindzi (s. 12. helmikuuta 1980 Kamerun) on kamerunilainen jalkapalloilija. Vahvana topparina tunnettu Bindzi on ollut Suomessa ollessaan yksi Ykkösen parhaista ulkomaalaisvahvistuksista. Hän pelasi kolme kautta Tornion Pallo -47:ssa, jonne hän siirtyi kotimaansa pääsarjasta kaudeksi 2006 kaksivuotisella sopimuksella. Marraskuussa 2007 Bindzi teki torniolaisten kanssa jatkosopimuksen, mutta Bindzi pelasi vain kauden 2008 torniolaisjoukkueessa. TP-47 oli hänen ensimmäinen seuransa ulkomailla. Kaikkiaan TP-47:n paidassa Bindizi pelasi kolmena Ykkösen kautenaan 70 ottelua tehden joka vuosi yhden eli yhteensä kolme maalia.
Gaston Bindzi palasi vuoden tauon jälkeen kesäkuussa 2010 Suomeen liittyen tuttuun torniolaisseuraan, joka pelasi nyt Kakkosessa. Tämä jakso torniolaisjoukkueessa kesti kautta kautta.
Bindzi on myös esiintynyt Kamerunin eri ikäluokkien maajoukkueissa.
Hermippe
Hermippe on Jupiteria retrogradiseen suuntaan kiertävä, epäsäännöllinen, Ananke-ryhmän kuu. Sen löysi ryhmä Havaijin yliopiston astronomeja vuonna 2001. Kuu sai silloin väliaikaiseksi nimekseen S/2001 J 3. Hermippe on läpimitaltaan noin 4 kilometriä ja se kiertää Jupiteria noin 21,3 miljoonan kilometrin etäisyydellä kiertoajan ollessa 634 päivää. Radan inklinaatio on 151° ja eksentrisyys 0,2123.
Nykyisen nimensä kuu on saanut kreikkalaisesta mytologiasta.
Surujin
Surujin tai Suruchin on yksi Okinawan kobudon perinteisistä aseista. Se koostuu 2–3 metriä pitkästä köydestä, jonka molempiin päihin on kiinnitetty paino. "Suru" tarkoittaa hampusta valmistettua köyttä. "Jin" tarkoittaa riisipaperin päällä pidettyä painoa, jonka avulla paperi pidettiin kirjoituksen aikana paikoillaan.
Sittemmin, erityisesti 1800-luvun lopussa ja 1900-luvun alussa Surujinissa käytettiin köyden sijasta kevyttä metallikettinkiä, jonka toisessa päässä oli paino ja toisessa metallipiikki.
Eero Heliövaara
Eero Juhani Heliövaara (s. 17. huhtikuuta 1956, Helsinki) on valtioneuvoston kanslian omistajaohjausosaston osastopäällikkö. Hän on aiemmin toiminut eri tehtävissä rahoitusalalla ja tuli Pohjolan toimitusjohtajaksi sen jälkeen kun hän oli ollut järjestelemässä pankkiiriliike Conventumin myyntiä Pohjolalle. Hän ollut SRV-yhtiöiden toimitusjohtaja. Heliövaaran aikana SRV-yhtiöt vietiin pörssiin. Heliövaara omistaa SRV:stä noin viisi prosenttia. Hän valmistui diplomi-insinööriksi Teknillisestä korkeakoulusta 1982 ja kauppatieteiden maisteriksi Helsingin Kauppakorkekoulusta vuonna 1984.
Heliövaara on ollut SRV:n toimitusjohtajan maaliskuusta 2006. Hän oli Pohjola-Yhtymä Oyj:n toimitusjohtaja vuosina 2001–2005. Aiemmin Heliövaara on työskennellyt eläkevakuutusyhtiö Ilmarisen sijoitusjohtajana ja Merita Pankin varatoimitusjohtajana.
Mneme
Mneme on Jupiteria retrogradiseen suuntaan kiertävä, epäsäännöllinen, Ananke-ryhmän kuu. Sen löysi ryhmä astronomeja vuonna 2003, jolloin kuu sai väliaikaiseksi nimekseen S/2003 J 21. Mneme on halkaisijaltaan noin 2 kilometriä ja se kiertää Jupiteria noin 21 miljoonan kilometrin etäisyydellä kiertoajan ollessa 620 päivää. Radan inklinaatio on 149° ja eksentrisyys 0,2271.
Nykyisen nimensä kuu on saanut Boiotialaisen mytologian Mneme muusasta.
Kari Stadigh
Kari Henrik Stadigh (s. 5. joulukuuta 1955 Helsinki) on Sammon konsernijohtaja vuodesta 2009.
Stadigh valmistui ylioppilaaksi vuonna 1974, diplomi-insinööriksi vuonna 1979 Teknillisestä korkeakoulusta ja diplomiekonomiksi vuonna 1980 Svenska handelshögskolanista.
Stadigh on työskennellyt markkinointipäällikkönä ja -johtajana (1978–1985) Sanoma Oyj:ssä ja toimitusjohtajana J-P Finance Oy:ssä (1985–1991), Jaakko Pöyry Oy:ssä (1991–1996), henkivakuutusyhtiö Novassa (1996–1998) ja Henki-Sammossa (1999–2000). Vuodesta 2001 hän on ollut Sampo-konsernin johtoryhmän jäsen ja toimi vuosina 2001–2009 konsernijohtajan varamiehenä. Vuonna 2009 hänestä tuli konsernijohtaja.
Stadighilla on useita luottamustoimia. Hän on muun muassa Nordean, Nokian, Keskuskauppakamarin ja Finanssialan Keskusliiton hallituksen jäsen.
Vuonna 2014 Stadighille myönnettiin Suomen Valkoisen Ruusun I luokan komentajamerkki.
Stadighin isä oli Suomen Yhdyspankin pitkäaikainen varatoimitusjohtaja Erik Stadigh.
Harpalyke (kuu)
Harpalyke on Jupiteria retrogradiseen suuntaan kiertävä, epäsäännöllinen, Ananke-ryhmän kuu. Havaijin yliopiston astronomiryhmä löysi kuun vuonna 2000. Kuu sai väliaikaiseksi nimekseen S/2000 J 5. Harpalyke on halkaisijaltaan noin 2,2 kilometriä ja se kiertää Jupiteria noin 21 064 000 kilometrin etäisyydellä kiertoajan ollessa 623 päivää. Radan inklinaatio on noin 149° ja eksentrisyys 0,2261.
Nykyisen nimensä kuu on saanut kreikkalaisesta mytologiasta.
Juha Laaksonen (yritysjohtaja)
Juha Olavi Laaksonen (s. 31. joulukuuta 1952 Turku) on suomalainen yritysjohtaja.
Laaksonen työskenteli koko uransa samassa konsernissa. Hän aloitti Nesteen palveluksessa 1979 ja eteni Fortumin konsernin talousjohtajaksi. Hän jäi eläkkeelle vuoden 2013 alussa.
Laaksonen vaikuttaa useiden yritysten hallituksissa. Hän on Kemiran hallituksen jäsen vuodesta 2007 ja Spondan vuodesta 2013. Hän on Saton hallituksen puheenjohtaja vuodesta 2007. Lisäksi Laaksonen on Fortumin taidesäätiön ja Suomalaisten taidesäätiöiden yhdistyksen hallitusten puheenjohtaja.
Vuonna 2006 Laaksonen valittiin Vuoden talousjohtajaksi Suomessa. Hän oli vuonna 2006 toiseksi suurin Helsingin kunnallisverojen maksaja Mikael Liliuksen jälkeen noin viiden miljoonan euron tuloilla.
Laaksosen isä on entinen maajoukkuejalkapalloilija ja -valmentaja Olavi Laaksonen.
Tõstamaa
Tõstamaa () on pienkauppala (alevik) ja entinen kunta Pärnumaan maakunnassa, Virossa. Vuoden 2017 kuntauudistuksessa Audrun, Paikusen ja Tõstamaan kunnat sekä Pärnun kaupunki yhdistyivät muodostaen uuden Pärnun kaupungin.
Tõstamaan kunnan asukasluku oli 1 557 (2010), pinta-ala 261,01 neliökilometriä ja asukastiheys 6,0 asukasta neliökilometrillä. Kunnan keskus oli Tõstamaan pienkauppala ("alevik").
Tõstamaalla sijaitsi 19 kylää: Alu, Ermistu, Kastna, Kavaru, Kiraste, Kõpu, Lao, Lõuka, Manija, Männikuste, Peerni, Pootsi, Päraküla, Rammuka, Ranniku, Seliste, Tõhela, Tõlli ja Värati.
Vuonna 2011 Tõstamaan kunnassa oli 1 254 asukasta, joista 1 230 (98,1 %) oli virolaisia, 9 (0,7 %) venäläisiä ja 9 (0,7 %) muita kansallisuuksia.
Alfred Meyer
Tohtori Alfred Meyer (5. lokakuuta 1891 – 11. huhtikuuta 1945) oli natsivirkamies, joka saavutti valtiosihteerin ja itäisten miehitettyjen alueiden valtioministerin aseman.
Meyer oli syntynyt Göttingenissä hallintoviranomaisen poikana. Hän kävi koulunsa Soestissa ja valmistui 1911. Vuonna 1912 hänestä tuli kadettiupseeri 68. jalkaväkirykmentissä. Vuonna 1913 hän suoritti upseerintutkinnon. Ensimmäisessä maailmansodassa hän taisteli 363. jalkaväkirykmentissä länsirintamalla, ja ansaitsi rautaristin kaksi kertaa. Vuonna 1917 hän haavoittui ja jäi ranskalaisten vangiksi. Hänet vapautettiin 1920 ja hän jätti armeijan yliluutnanttina. Hän opiskeli 1920-luvulla valtiotieteitä, valmistui 1922 ja rupesi kaivosyrityksen johtajaksi. Hän nai Dorothee Capellin 1925. Huhtikuussa 1928 hän liittyi Saksan kansallissosialistiseen työväenpuolueeseen ja 1929 hänestä tuli paikallinen ryhmänjohtaja. Syyskuussa 1930 hänestä tuli valtiopäivien jäsen ja tammikuussa 1931 kansallissosialistisen puolueen Gauleiter Pohjois-Westfalenissa. Vuonna 1936 hänet oli ylennetty Lippen kuvernööriksi. Vuonna 1941 hän työskenteli natsi-Saksan valtaamien itäisten alueiden ministeriössä Alfred Rosenbergin alaisena. Meyer vastasi alueen taloudesta, politiikasta ja hallinnosta. Hän vastasi työssään Neuvostoliitosta vallattujen alueiden asuttamisesta saksalaisilla, juutalaisten murhaamisesta ja orjatyövoiman haalimisesta Saksaan. Meyer otti osaa Wannseen konferenssiin tammikuussa 1942 Rosenbergin edustajana. Marraskuussa samana vuonna hänestä tuli Pohjois-Westfalenin puolustuskomissaari. Meyer tappoi itsensä Weserjoella 11. huhtikuuta 1945.
Jorma Kivinen
Jorma Kivinen (s. 5. toukokuuta 1942) on Suomen kokeneimpia judokoita ja Suomen ensimmäinen 8. danin judoka ja samalla pohjoismaiden korkea-arvoisin judoka. Hänellä on judon harjoittelusta yli 40 vuoden kokemus. Suomen Judoliiton päävalmentajaksi Kivinen valittiin vuonna 1982. Hänen kotiseuransa on helsinkiläinen Meido-Kan.
Kivinen voitti Suomenmestaruuden 80 kg:n painoluokassa 1966, 1968 ja 1973 sekä otteli samassa sarjassa SM-hopeaa 1967.
Kivinen aloitti judoharjoittelun 1962 jolloin hän ilmoittautui Väinö Haukan vetämälle alkeiskurssille. Kun Meido-kan perustettiin vuonna 1963 liittyi Kivinen siihen. Vuonna 1970 Ichiro Abe takasi Kivisen opiskelijaviisumin jolloin Kivinen pääsi opiskelemaan judoa Japaniin, Kōdōkan- Waseda- ja Meijin-yliopistoihin.
Kivinen valittiin vuonna 1972 Suomen Judoliiton valmennuspäälliköksi. Kivinen kiersi Suomen judoseuroja pitäen viikonloppuleirejä. Kivinen myös aloitti yhteistyön Jyväskylän yliopiston liikuntatieteellisen laitoksen ja Judoliiton välillä. Maajoukkueen edustusvalmennusleirit aloitettiin 1970-luvun lopulla Vierumäelle josta ne siirtyivät 1980–1990-lukujen taitteessa Tampereelle Varalan urheiluopistoon.
Marco Büchel
Marco Büchel (s. 4. marraskuuta 1971 Walenstadt, Sveitsi) on liechtensteinilainen uransa lopettanut alppihiihtäjä. Hän osallistui uransa aikana viidesti talviolympialaisiin ja yhdeksän kertaa MM-kilpailuihin.
Büchel saavutti suurpujottelun MM-hopeaa Vailissa 1999 Lasse Kjusin viedessä voiton. Maailmancupissa Büchel voitti neljä kilpailua ja sijoittui kolmen parhaan joukkoon yhteensä 18 kertaa. Kaudella 2002–2003 hän sijoittui supersuurpujottelun maailmancupin kokonaispisteissä toiseksi ja kaudella 2006–2007 syöksylaskun kokonaiscupissa niin ikään toiseksi.
Kaisma
Kaisma oli kunta Pärnumaan maakunnan pohjoisosassa, Virossa. Sen asukasluku oli 566 (2009), pinta-ala 183,98 neliökilometriä ja asukastiheys 3,1 asukasta neliökilometrillä. Kaisma liittyi Vändran kuntaan vuonna 2009.
Kaisman kunnan alueella sijaitsee seitsemän kylää: Kergu, Kõnnu, Metsavere, Metsaküla, Rahkama, Sohlu ja Kaisma, joka oli myös kunnan keskus. Kaisman pinta-alasta 51 % on metsän peitossa. Myös suot ovat tyypillisiä Kaisman kunnan alueella.